ROMÁNIA
HARGITA MEGYE
GYERGYÓÚJFALU KÖZSÉG HELYI TANÁCSA

Ikt. Szám: 2229/2025

JEGYZŐKÖNYV

	Jelen jegyzőkönyv a 2025. július 28-án 20:00 órai kezdettel tartott, rendes tanácsülés alkalmával került felvételre. 
Az üléselnök megállapította, hogy a Helyi Tanács összehívása a Közigazgatási Törvénykönyvről szóló, 2019/57-es Sürgősségi Kormányrendelet 133-as, 134-es, 135-ös, 155-ös és 196-os cikkelyének előírásai szerint, a 2025/153-as számú Polgármesteri rendelkezés értelmében került összehívásra, határozatképes.
Az ülésen a következő tanácsosok vesznek részt:
1.	Baricz István
2.	Bálint Attila
3.	Birton Szabolcs
4.	Czirják Hunor
5.	Deák Barna
6.	Kovács Attila
7.	Marthy Barna
8.	Mihálydeák Ervin
9.	Sajgó Rita
10.	Salamon Csaba
11.	Sólyom László
12.	Szabó Ágoston-Attila
13.	Tusa Zsombor

A gyűlésről igazoltan hiányoznak Kovács Levente és Nagy Ervin tanácsos urak.
A gyűlésen jelen van Egyed József polgármester és Kovács Ileana-Éva, a község jegyzője. 
A tanácsülés teljes egészében videofelvételre kerül. A gyűlés magyar nyelven zajlik. 
Az üléselnök, Czirják Hunor tanácsos úr, miután megállapította, hogy a tanácsülést az 57/2019, a Közigazgatási Törvénykönyvről szóló Sürgősségi Kormányrendelet előírásoknak megfelelően hívták össze, üdvözli a jelenlévőket és megnyitja Gyergyóújfalu Község Tanácsának rendes ülését.

Az írásos meghívó alapján ismerteti a tárgyalandó hat napirendi pontot egy kiegészítéssel:
1.	39/2025. számú Határozattervezet – A Gyergyóújfalu Község köztulajdonban lévő erdőalapjából 2025-ben kitermelendő lábon álló faanyag referenciaárának jóváhagyásáról
2.	40/2025. számú Határozattervezet – A gyergyóújfalvi római katolikus plébánia részére a 2025-ös évi helyi költségvetésből nyújtandó pénzügyi támogatás odaítéléséről
3.	42/2025. számú Határozattervezet – Gyergyóújfalu község és Hargita megye közigazgatási egységei közötti együttműködés jóváhagyásáról a közúti forgalom normál feltételeinek helyreállítása, az önkormányzati vagyon védelme, valamint a lakosság életének és javai biztonságának biztosítása érdekében végzett sürgősségi beavatkozások hatékonyságának növelése céljából
4.	43/2025. számú Határozattervezet – A 2025. évi fakitermelésre vonatkozóan a csikszeredai Erdészet által a 1716/L.J./26.06.2025. számú levélben közölt fakészlet esetében az árverési kikiáltási ár és az értékesítés módjának jóváhagyásáról
5.	Gyergyóújfalu Község Képviselőtestülete előző ülése jegyzőkönyvének jóváhagyása
6.	Folyó ügyek

Kiegészítés:
-	44/2025. számú Határozattervezet a fogyatékkal élő személyek gondozóinak a 2025. I. félévi tevékenységi jelentésének jóváhagyásáról

Czirják Hunor üléselnök megkérdezi a jelenlevőket, hogy valakinek kérdése, észrevétele van-e a napirendi pontokkal kapcsolatban. Az üléselnök javasolja, hogy a kiegészítést tegyék a folyó ügyek elé, majd szavazásra bocsátja a napirendi pontokat, 13 igen szavazattal a tanács megszavazza, tartózkodás és ellenszavazat nélkül.
Az ülés folytatódik a napirendi pontok tárgyalásával.
1.	39/2025. számú Határozattervezet – A Gyergyóújfalu Község köztulajdonban lévő erdőalapjából 2025-ben kitermelendő lábon álló faanyag referenciaárának jóváhagyásáról

Egyed József: Mielőtt bármilyen közbeszerzés elindulna faeladáskor, el kell fogadni egy Állami Erdészet által létrehozott referenciaárat, ez a minimális ár, ami alá nem lehet menni. Itt fel van sorolva mindenféle fa értéke, meg van a távolsága is, valamint, hogy első számú, második számú, széltörés-e vagy bármilyen más fővágásból származott fa. 
Czirják Hunor: Szükség van a Gazdasági és a Mezőgazdasági szakbizottság véleményezésére. 
A Gazdasági szakbizottság pozitívan véleményezte a határozattervezetet. 
Mihálydeák Ervin: A Mezőgazdasági szakbizottság is elfogadta a határozattervezetet.   
Czirják Hunor: Kérdezem a Tanácsot, valakinek kérdése, hozzászólása a határozattervezettel kapcsolatban van-e? Amennyiben nincs, kérem a Testületet szavazzanak, ki ért egyet, hogy a határozattervezetet ebben a formában elfogadjuk? A Helyi Tanács 13 igen szavazattal, tartózkodás és ellenszavazat nélkül fogadta el a határozattervezetet.

2.	40/2025. számú Határozattervezet – A gyergyóújfalvi római katolikus plébánia részére a 2025-ös évi helyi költségvetésből nyújtandó pénzügyi támogatás odaítéléséről
Egyed József: A Testület a költségvetés tervezetkor 190.000 lejt különített el az újfalvi Egyház bizonyos javainak felújítására, ez kimondottan a marosfalvi kápolnát jelenti, szeretnénk, ha az Egyház befejezné ezt a munkálatot, ebben szeretnénk segítséget nyújtani neki. Ebbe benne van a villanyszerelés, az udvar térkövezése, a székelykapu és a kert teljes cseréje, egy harangláb haranggal együtt, valamint valamennyi belső építészet is, hiszen elő kell készíteni belső dobogókat, oltárt, bizonyos szekrényeket, amire ott szükség van. Ennek a céldátuma nagyjából a karácsony, a pap szerint, mi szeretnénk, ha minél hamarabb befejeződne. A jogi procedúra, amin végig kellett menjen a dolog, kicsit időigényes volt, de most már ott tartunk, hogy a szerződéseket el tudjuk fogadni az Egyház részéről. 
Czirják Hunor: Szükség van a Gazdasági szakbizottság véleményezésére. 
A Gazdasági szakbizottság elfogadta a határozattervezetet. 
Kérdezem a Tanácsot, valakinek kérdése, hozzászólása a határozattervezettel kapcsolatban van-e? Amennyiben nincs, kérem a Testületet szavazzanak, ki ért egyet, hogy a határozattervezetet ebben a formában elfogadjuk? A Helyi Tanács 13 igen szavazattal, tartózkodás és ellenszavazat nélkül fogadta el a határozattervezetet.
3.	42/2025. számú Határozattervezet – Gyergyóújfalu község és Hargita megye közigazgatási egységei közötti együttműködés jóváhagyásáról a közúti forgalom normál feltételeinek helyreállítása, az önkormányzati vagyon védelme, valamint a lakosság életének és javai biztonságának biztosítása érdekében végzett sürgősségi beavatkozások hatékonyságának növelése céljából
Egyed József: Valamikor Borboly Csaba elnök úrral volt egyezségünk, a megyei úthálózatnak, amely átmegy a községen, a viharkor levő felnyitására, karbantartására. Ezt nagyon jól végezték a helyi önkéntes tűzoltók, ezért az elnök úr eszközökkel segítette. Itt a kapott eszközök mellé az idén még 7.700 lej értékben rádiókészülékeket adományozott a Megyei Önkormányzat, ennek az együttműködését kellene most ratifikálni.  
Czirják Hunor: Megkérem az összes szakbizottságot véleményezzék a határozattervezetet.
A Gazdasági szakbizottság elfogadta a határozattervezetet. 
Deák Barna: A Munkaügyi szakbizottság is elfogadta a határozattervezetet. 
Szabó Ágoston-Attila: A Szocio-kulturális szakbizottság is elfogadta a határozattervezetet.
Mihálydeák Ervin: A Mezőgazdasági szakbizottság is elfogadta a határozattervezetet.   
Czirják Hunor: Kérdezem a Tanácsot, valakinek kérdése, hozzászólása a határozattervezettel kapcsolatban van-e? Amennyiben nincs, kérem a Testületet szavazzanak, ki ért egyet, hogy a határozattervezetet ebben a formában elfogadjuk? A Helyi Tanács 13 igen szavazattal, tartózkodás és ellenszavazat nélkül fogadta el a határozattervezetet.

4.	43/2025. számú Határozattervezet – A 2025. évi fakitermelésre vonatkozóan a csikszeredai Erdészet által a 1716/L.J./26.06.2025. számú levélben közölt fakészlet esetében az árverési kikiáltási ár és az értékesítés módjának jóváhagyásáról
Egyed József: Az értékesítési módozatnál azt javasoljuk, hogy út mellé termeljék ki és rámpán adódjon el, ezt többek között egy törvény szabályozza nekünk, az, ami kimondja, hogy a felét minden évben a kitermelt mennyiségnek rámpán kell eladni. Elég nagy mennyiségről van szó, hogy ne tévedjünk, ha véletlenül nem lesz kitermelés az évben, ezért azt javasoljuk, hogy ezt az egész 826 m3 fát kitermelve adjuk el. Jelen pillanatban, amit el kell fogadni, a módozatot és a kitermelési értéket, amit 140 lejbe javasolt az erdészet. Ha valakinek módosítási javaslata van, kérem jelezze.
Czirják Hunor: A Gazdasági szakbizottság 120 lejre módosítaná a maximális kitermelési árat.
Kérdezem a Tanácsot, valakinek kérdése, hozzászólása a határozattervezettel kapcsolatban van-e? Amennyiben nincs, kérem a Testületet szavazzanak, ki ért egyet a 120 lejes maximális kitermelési árral? A Helyi Tanács 13 igen szavazattal, tartózkodás és ellenszavazat nélkül fogadta el a határozattervezetet.

5.	Gyergyóújfalu Község Képviselőtestülete előző ülése jegyzőkönyvének jóváhagyása
Czirják Hunor: Valakinek észrevétele van-e az előző ülés jegyzőkönyvével kapcsolatban módosításra? Amennyiben nincs, kérem a Testületet szavazzanak, ki van amellett, hogy az előterjesztett formában elfogadjuk a jegyzőkönyvet? A Helyi Tanács 13 igen szavazattal, tartózkodás és ellenszavazat nélkül fogadta el a jegyzőkönyvet.

6.	44/2025. számú Határozattervezet a fogyatékkal élő személyek gondozóinak a 2025. I. félévi tevékenységi jelentésének jóváhagyásáról
Egyed József: A gondozók monitorizálva vannak a szociális iroda részéről, egyelőre úgy néz ki, hogy semmilyen probléma nincs. Ha Önök esetleg hallanak vagy észrevesznek bármi olyan rendellenességet, ami a dolgozók munkáját illeti, kérem jelezzenek és akkor mélyebben utánanézünk. Jelenleg elfogadásra javasoljuk a gondozók munkáját. 
Czirják Hunor: Szükség van a Munkaügyi szakbizottság véleményezésére. 
Deák Barna: A Munkaügyi Szakbizottság elfogadta a határozattervezetet. 
Czirják Hunor: Kérdezem a Tanácsot, valakinek kérdése, hozzászólása a határozattervezettel kapcsolatban van-e? Amennyiben nincs, kérem a Testületet szavazzanak, ki ért egyet, hogy a határozattervezetet ebben a formában elfogadjuk? A Helyi Tanács 13 igen szavazattal, tartózkodás és ellenszavazat nélkül fogadta el a határozattervezetet.

7.	Folyó ügyek
Sajgó Rita: A marosfalvi kápolna kivitelezésébe mennyire van beleszólásunk önkormányzat szinten? Ez teljes mértékben az Egyház feladata?
Egyed József: Igen, teljes mértékben az Egyház koordinálja le, a pap kérte a segítségünket, fogunk segíteni, előkészítjük a szerződéseket, akiket ő javasol azokkal, de nagyjából megvannak már, az árajánlatot leküldték.
Sajgó Rita: Helybéliek?
Egyed József: Igen, nincs idegen. 
Sajgó Rita: Az „Anghel Saligny” programokról mit lehet tudni? 
Egyed József: Vannak valamilyen szintű támpontok, nem biztos, hogy ezek véglegesek, mindenféle javaslattal jön a Kormány. Az első az volt, hogy a PNRR-s pályázatok mennek tovább, igaz, hogy a kifizetések nehézkesek lettek, nekünk az óvoda kifizetés két hónapot ért el most, ezért az Önkormányzat beleavatkozott és az utolsó kifizetést, amit letettek, az Önkormányzat előre kifizette. Olyan egyezséget kötöttünk a vállalkozóval, hogy ő a munkálatot kötelezően szeptemberig be kell fejezze. Van egy 600.000 lejes kintlévősége a Minisztériumnál, ezt mi Önkormányzat nem tudjuk kifizetni, de az utána lévőt kifizettük, amit majd úgy töltünk fel kifizetett állapotába a Minisztérium fele, amit majd az Önkormányzat kap vissza. Még van egy 3-400.000 lejes kifizetni való és gyakorlatilag ez a program teljesen lezárulna. A Saligny programban úgy van, hogy amelyik nem érte el s 40%-ot, azt erre az évre teljesen leállítják. Ez a 40% úgy van, hogy nincs kifizetve a 40%, van olyan Önkormányzat, ahol 38%-ban van elszámolás letéve, a munkálat el van végezve 100%, de elszámolást már nem engednek letenni. Ami minket érint az két dolog, az egyik a gáz, ott 1,2%-ban van nekünk elszámolásunk letéve egy 400.000 lej értékbe, a tervezés, amit ki is fizettek. Most tartunk ott, hogy az a bizonyos engedély ki kell jöjjön, ami garantálná azt, hogy nekifoghassunk. Neki lehet fogni, dolgozni lehet, viszont elszámolást nem lehet letenni. Folyik egy tárgyalás a céggel, beszélgettünk arról, hogy mi van akkor, ha kijön és le lesz állítva, lehet-e úgy dolgozni, hogy az amúgy is ránk eső önrészt ledolgozzák az idei évben. Ez a tárgyalás elkezdődött a múlt héten, ma jött egy olyan kérés a Prefektúrától, hogy jelöljük meg az „Anghel Saligny”-ben mennyit szeretnénk az idén dolgozni. Nem lehet tudni még, hogy mi lesz tovább, jelen pillanatban még várakozunk. Ez a leállás érinti még a csatornahálózat cseréjét, bővítését, ami egészen a Kopódombig szólna. A bicikliút, az óvoda mennek, azok PNRR-s pályázatok, a saját beruházásunkat nem érinti. Személyzet leépítésről sem tudunk sajnos még semmit, ki van téve egy minta, de nem tudjuk, hogy az végleges-e. A tekerőpataki tűzoltószertár megy, kell jöjjenek az ajtó-ablakok, volt ott már kifizetés is. A kisebb munkálatok, amik saját pénzből vannak, azok mennek, messze nem merünk rugaszkodni, viszont itt a Salignynél mindenképpen közbeszerzésre elő kell készítsük, tehát a tervezés meg volt kérve, a technikai-terv a csatornahálózat bővítésre, ott ebben az évben a közbeszerzést el kell végeznünk, hogy jövő évtől, ha tényleg elindítják, akkor tudjunk kezdeni. A gáznál is ez nagy dilemma lesz, de majd a Tanácsba fogjuk eldönteni egy zárt ülésen, amikor mindenki itt lesz, hogy ezt a rizikót vállaljuk-e, mert elméletileg, ha van pénzünk dolgozhatunk, csak a Minisztérium nem tud nekünk pénzt adni. Jelen pillanatban pénzügyi problémánk nincs, de attól óvatosan kell bánni. 
A múltkori tanácsülésen elhangzott egy hídnak a feljavítás, a Fehérpatak utcában, ott a csövet még nem kaptuk meg, de amint beérkezik, megoldjuk.    
Baricz István: A Petőfi utca sarkára volt kérve egy tükör, az megoldódik?
Czirják Hunor: Meg volt rendelve a tükör, csak probléma volt a szállítással, nem volt készleten, de érkezik és megoldódik.
Bálint Attila: Volt tervezet a mezei utak javításánál az Erdőlő úttal kapcsolatban, valami javítás fog az idén ott történni?              
Egyed József: Az Erdőlő utnak a bánya felőli szakasza, ami igazából problémás, ott volt egy aszfalt gödör, azt sikerült kitölteni. Kértem oda árajánlatot, de elég erős árajánlatokat kaptunk, tehát azt vagy újra kellene rakni, vagy elég sok anyag kellene, hogy helyre lehessen hozni. Valószínű csak a nagy gödrök kitöltése fog beleférni. Sok kisebb kérés van, nem hiszem, hogy az anyagi keret engedi, hogy egy teljes felújítást csináljunk, de valamennyit szánunk rá, főleg a keresztfától az aszfaltig, ott nagyon problémás.   
Czirják Hunor: Amennyiben nincs több kérdés, hozzászólás, a gyűlést ezennel berekesztem. 

    

      Ülésvezető elnök				               Jegyző
                    Czirják Hunor		 	                  Kovács Ileana-Éva